Onko tauti flunssaa, influenssaa vai koronaa – kotitesti on edelleen pätevä apukeino

Flunssakauden kynnyksellä kansalaisia kannustetaan ottamaan käyttöön koronan, influenssan ja RS-viruksen kotitestit. Testit ovat hyödyllisiä erityisesti iäkkäille, joille korona voi aiheuttaa edelleen vakavaa tautia. Kun taudin syy on tiedossa, voidaan esimerkiksi influenssan tai koronan lääkitys aloittaa ajoissa ja myös kotiin vietävien palvelujen avulla tarjota oikea-aikaisia hoito-ohjeita, seurantaa ja hoivapalvelua. Tämä auttaa vähentämään päivystykseen hakeutuvien potilaiden määrää ja tukee hoidon sujuvuutta.

Kotitesti on nopea tapa varmistaa, onko kyseessä korona, influenssa tai flunssa. Jos testi on positiivinen, pysy kotona, kunnes oireet helpottavat. Suojaa läheisesi ja erityisesti riskiryhmäläiset. Testejä voi ostaa apteekeista ja hyvin varustelluista päivittäistavarakaupoista.

Etelä-Karjalan hyvinvointialueen akuutti-vastuuyksikön ylilääkäri Pekka Korvenoja:
– Kotitesti on hyödyllinen, jos on flunssaoireita ja on ollut tekemisissä sairastuneen henkilön kanssa.
– Ja tänä vuonna influenssakausi voi alkaa tavallista aikaisemmin. Flunssaisena on aina hyvä muistaa, että ei lähde tartuttamaan muita, vaikka kotitesti olisikin negatiivinen. Jos esimerkiksi bussimatka on pakko tehdä, täytyy käyttää maskia, jotta tarttumisriski pienenee.

Korvenoja lisää vielä, että päivystyksessä näytteitä otetaan vain valikoiduilta potilailta. Kotihoito, kotisairaala tai muut liikkuvat palvelut eivät tee testejä asiakkaiden luona.

Miksi koronan tai influenssan testi kannattaa tehdä kotona?

Koronavirus kiertää edelleen Suomessa ja aiheuttaa erityisesti iäkkäille ja riskiryhmille vakavaa tautia.

Kotona tehtävä antigeenitesti on nopea ja helppo tapa selvittää, onko kyseessä korona, influenssa, RS-virus vai tavallinen flunssa.

Testi auttaa suojaamaan sairastuneen läheisiä – erityisesti vanhuksia ja perussairaita – tartunnalta.

Kun taudin syy on tiedossa, voidaan aloittaa oikea lääkitys tai tarjota kotiin vietävien palvelujen avulla oikea-aikaisia hoito-ohjeita, seurantaa ja hoivapalvelua.

Milloin kotitesti kannattaa tehdä?

Kotitesti kannattaa tehdä, jos sinulla on koronaan tai influenssaan sopivia oireita (esim. kuume, yskä, kurkkukipu, väsymys, päänsärky). Antigeenitestit tunnistavat koronan parhaiten 1–5 päivää oireiden alkamisesta.

Kotitesti kannattaa tehdä oireisena myös ennen tapaamista riskiryhmään kuuluvan henkilön kanssa.

Lisäksi kotitesti on aiheellinen, jos saat tietää altistuneesi koronalle, vaikka olisitkin oireeton.

Miten toimia, jos kotitesti on positiivinen?

Pysy kotona, kunnes oireet ovat selvästi vähentyneet ja kuume on poissa.

Jos joudut liikkumaan julkisilla paikoilla, käytä maskia.

Ota yhteyttä terveydenhuoltoon, jos oireet pahenevat (esimerkiksi koet hengenahdistusta tai yleistila heikkenee).

Laboratoriotestiä ei yleensä tarvita, ellei kyseessä ole riskiryhmään kuuluva henkilö tai tarve lääkitykselle.

Mistä testejä saa?

Kotitestejä voi ostaa apteekeista ja hyvin varustelluista päivittäistavarakaupoista. Testejä on saatavilla sekä nenän että syljen kautta tehtävinä versioina. Tee kotitesti huolellisesti testausohjeiden mukaisesti.

Lisätietoja:

Pekka Korvenoja, Akuutti-vastuuyksikön ylilääkäri, puh. 040 139 045, pekka.korvenoja@ekhva.fi